De to isbjørneunger, som i november kom til verden i Aalborg Zoo skal snart have deres navne. Men hvad i alverden skal man dog kalde sådan to halvstore, lodne bamser? Aalborg Zoo har snævret feltet af gode isbjørnenavne ned til fire, men det er jo stadig to for mange, og derfor beder de nu om hjælp til at vælge de to helt rigtige navne til ungerne. Det er TV2 Nords Facebookbrugere, der får lov at vælge, hvilke to navne, der passer bedst til de små bjørne. Det kommer til at foregå ved en afstemning, som begynder mandag aften på TV2 Nords facebookside. Det to navne, der får flest stemmer, bliver bjørnenes nye navne. De fire navne, Aalborg Zoo har udvalgt er alle grønlandske, da havens navnepolitik er, at dyrene skal navn efter deres oprindelsesland. samtidig er de fire navne kønsneutrale. Godt nok er det umiddelbart konstateret, at begge unger er hunner, men tidligere er man blevet snydt, da det kan være svært at fastslå kønnet med sikkerhed, når ungerne er små. Derfor dækker Aalborg Zoo sig altså ind med fire kønsneutrale navne, som er: Nuka - betyder "lillesøster" (eller lillebror) Imaq - betyder "hav" Qilaq - betyder "himmel" Inuk - betyder "af det oprindelige (grønlandske) folk" Afgiv din stemme her:
Aalborg Zoos isbjørneunger skal have navne, og TV2 Nords seere får lov at vælge navnene.